Тыркум щтапIэ ихьэжа ди лъэпкъэгъухэр миным щIигъуащ
ИлъэситI хъуауэ Сирием щекIуэкI зауэм хэкIуэдахэм я бжыгъэр мин блыщIым нэблэгъащ. Зи хэкум щамыгъэзагъэу щтапIэ къэзылъыхъуэ мин щихым хэгъуэгу- хэгъуэгукIэ я щхьэ къыщрахьэкI. Абыхэм ящыщу Тыркум Iэпхъуахэм я бжыгъэр мини 162-м щIигъуащ, ахэр вилайет щхьэхуэхэм щаухуа шэтыр къалэхэм щопсэу.
ЕкIуэлIапIэншэхэм къэралыгъуэм махуэ къэс мылъкурэ ерыскъыкIэ закъыщIегъакъуэ. Псапэ зыпылъ Iуэхухэм ящыщ зыщ Бингол къалэм щылажьэ «ЩIэныгъэ, гупсысэ хасэм» («Билги ве дюшендже дернеги») Сирием къикIахэм папщIэ щэбэт кIуам ищIар. «Бингол олай» газетым къызэритамкIэ, зи гугъу тщIа хасэм къыбгъэдэкIыу лей къызытехьахэм ерыскъы тонн тIощIрэ щырэ хурагъэшащ. Хасэм и тхьэмадэ Илмаз Мустэфа къыхегъэщ: «Сирие зауэр зэрыщIидзэрэ гъатхэпэ мазэм илъэситI ирокъу. Зауэм и зэранкIэ цIыху мелуанитIым унэ ямыIэжу къэнащ. Дэ нэхъ ипэIуэу дохутырхэр яхуэдгъэкIуат, хущхъуи яхуедгъэшат абыхэм, иджы мы ерыскъыр идогъашэ».
Сирием къикIыу Тыркум къэкIуахэм адыгэхэри яхэтщ. Тыркум щылажьэ Адыгэ Хасэхэм ялъэкI къагъанэркъым, къудамэ куэдым къыщызэрагъэпэща фондхэр къагъэсэбэпу, абыхэм зыщIагъэкъуэнымкIэ. Адыгэхэр шэтырхэм щIамыгъэсу хьэщIэу ирагъэблагъэ. «Къалэшхуэхэм щыпсэу адыгэхэм я къуажэ унэхэр нэщIу щытщ, зейхэр гъэмахуэм фIэкIа емыкIуэлIэжу, — жеIэ Сарайджыкъ къуажэм и Iэтащхьэ ХьэкIэщ (Илмаз) Рафикъ. — Бысымхэр арэзыуэ а унэхэм щIыдогъэтIысхьэ нобэкIэ псэупIэ зимыIэ ди къуэшхэмрэ ди шыпхъухэмрэ».
Языныкъуэхэр я хэкужь КавказымкIэ мэкIуэж, ар зыхузэфIэмыкIхэр Тыркум къонэ. Дэтхэнэ зы унагъуэми, езыхэм нэхъ къызэращтэм елъытауэ, къэралым щылажьэ адыгэ хасэхэри цIыху щхьэхуэхэри жыджэру къадоIэпыкъу. Абыхэм я дэфтэр зэгъэпэщыныр, зыщIэсыну унэхэр, хьэщIэщхэр къахуэгъуэтыныр, билет къахуэщэхуныр зи пщэрылъ Сымыт Иса зэрыжиIэмкIэ, Тыркум къэкIуа сирие адыгэхэм я бжыгъэр миным щхьэдэхащ.
Емуз Баязыт. «Хуитыныгъэ» радио. Тырку Республикэ.
